Twee vas byna ŉ jaar ná bejaarde se moordDirkie van der Merwe. Foto: Verskaf Twee mans is in hegtenis geneem in verband met die moord op Dirkie van der Merwe (82) van Ottosdal in Noordwes, byna ŉ jaar nadat haar liggaam op 27 Februarie 2016 in haar huis gevind is. Sers. Kelebogile Moleko, polisiewoordvoerder, het aan Maroela Media gesê Joy Henneck (34) is Vrydag in verband met die moord in hegtenis geneem. Die tweede verdagte, Jorden Olihile (25), is Maandag in Ottosdal vasgestrek. “Die twee verdagtes het Dinsdag in die Ottosdal-landdroshof verskyn. Hulle albei bly in polisieaanhouding tot hul volgende verskyning op 7 Februarie wanneer hulle om borgtog sal aansoek doen,” het Moleko gesê. Sy het gesê Henneck en Olihile het Van der Merwe na bewering geken. Die twee sal op aanklagte van moord en huisroof tereg staan. Andries Engelbrecht, Van der Merwe se skoonseun, het destyds aan Maroela Media gesê sy skoonma het alleen in ŉ huis op die dorp gewoon nadat haar man jare gelede dood is. Hy het gesê Engelbrecht se tuinwerker het die oggend van 27 Februarie onraad vermoed toe hy gesien het daar is geen beweging in die huis nie en dat die voordeur oopstaan. Die tuinwerker is na die apteek in die dorp waar een van Van der Merwe se drie dogters, Laetitia, as apteker werk. Kort daarna het familielede op haar liggaam afgekom. Sy is vermoedelik die vorige aand versmoor en verwurg. Kontant uit Van der Merwe se beursie, haar selfoon, trouring, horlosie en bronsmunte uit ŉ spaarvarkie was vermis. Engelbrecht het Woensdag aan Maroela Media gesê die familie is baie verlig dat daar uiteindelik vordering met die saak gemaak is. Hy het gesê hy is nie seker of die verdagtes ook aan Van der Merwe se familie bekend is nie, maar hulle sal wel die hofverrigtinge bywoon om dit vas te stel. “Dit was nou ŉ lang tyd van geduld en hoop, maar die speurtak het net bly sê ons moet nie moed verloor nie, die skuldiges sal wel opgespoor word. Ons is dankbaar teenoor die mense wat aan die saak gewerk het en steeds werk,” het hy gesê.